
Høring – Forslag om et rådgivende utvalg – opptak av nye yrkessykdommer i forskrift om yrkessykdommer
Det vises til Arbeids- og inkluderingsdepartementets høring om forslag om et rådgivende utvalg – opptak av nye yrkessykdommer i forskrift om yrkessykdommer. Akademikerne har sendt høringen til våre medlemsorganisasjoner for innspill og vi gir med dette våre merknader til høringen.
I Generelt om Akademikernes syn
Akademikerne støtter forslaget om å etablere et yrkessykdomsutvalg som regelmessig skal gi departementet råd om nye sykdommer som bør tas inn på listen over sykdommer som kan gi grunnlag for yrkesskadetrygd og yrkesskadeerstatning. Vi tar til etterretning at dette skal være et partssammensatt utvalg der hovedorganisasjonene deltar. Dette vil styrke samhandlingen mellom partene og myndighetene på dette området.
II Nærmere om yrkessykdomsutvalgets sammensetning
Forslaget legger opp til fleksibilitet i yrkessykdomsregelverket gjennom jevnlig revisjon av yrkessykdomslisten. Slike revisjoner må baseres på faglig kunnskap og i tråd med nyere forskning og utviklingen med hensyn til belastninger i arbeidslivet. Det er positivt at departementet i høringsnotatet påpeker at et yrkessykdomsutvalg vil innebære en styrkning av forskningen på aktuelle områder, herunder i typiske kvinnedominerte yrker. 
Vi er opptatt av en sammensetning av utvalget som sikrer at det i utvalget gjøres gode faglige vurderinger og etter vitenskapelig metode. Vi har merket oss at Legeforeningen skal kunne oppnevne et medlem direkte til utvalget. Dette forslaget støtter vi.  
Vi er kjent med at Legeforeningen har sendt inn eget høringssvar hvor de blant annet stiller spørsmål ved om det er tilstrekkelig at det kun stilles kompetansekrav til de to medlemmene oppnevnt fra Legeforeningen og Arbeidstilsynet.  Akademikerne legger til grunn at fagmiljø som Stami er tett koblet på utvalgsarbeidet. 
Det bør opprettes tydelige og strukturerte mekanismer for fast involvering og rådgivning av nødvendig supplerende fagkompetanse. I den forbindelse mener vi forslaget om innkalling av rådgivere (forskriften § 8), bør klargjøres. Det bør vurderes om dagens «kan»- forslag, heller bør omgjøres til et «skal»-krav dersom minst ett medlem utpekt av en arbeidstaker- og/eller arbeidsgiverorganisasjon, samt ett av de øvrige medlemmene krever at det innkalles en sakkyndig rådgiver. 
III Utnevningsperiode for utvalgsmedlemmer
Departementet foreslår at utvalgets medlemmer utnevnes for en treårsperiode med mulighet for gjenutnevnelse. Slik Akademikerne ser det, er dette i utgangspunktet et forslag vi støtter. Vi vil likevel påpeke at vi legger til grunn at departementet også påser at det skjer en viss rullering/fornyelse av utvalget over tid, jf. også pkt. IV nedenfor om evaluering.
IV Evaluering av utvalget
Akademikerne støtter forslaget om evaluering av yrkessykdomsutvalgets sammensetning og oppgaveløsning når det har virket noe tid, for eksempel etter to til tre år.
Med vennlig hilsen,
Akademikerne

